section_heading: Radnja
paragraph_text: General Maksimo Decimo Meridije (Maximus Decimus Meridius) predvodi rimsku vojsku u pobjedi nad germanskim barbarima godine 180., okončava dugogodišnji rat i stječe poštovanje ostarjelog cara Marka Aurelija. Iako oslabjeli Aurelije ima sina, Komoda, privremeno vodstvo ipak želi predati Maksimu, sa željom da se moć postupno vrati rimskom Senatu. Aurelije priopćava Maksimu svoju odluku i ponudi mu da razmisli o tome prije nego kaže Komodu, koji nakon toga ubija oca. Komod, proglasivši se carem, upita Maksima za odanost, što ovaj odbija, shvativši Komodovu umiješanost u carevu smrt. Komod naređuje da smaknu Maksima i pošalje pretorijance da mu ubiju ženu i sina. Maksimo se opire svojim krvnicima i pohita kući, gdje otkriva pougljenjena i razapeta tijela u ruševinama svoje vile. Nakon što je pokopao ženu i sina, Maksima uhvati žalost i on pada na grobove.